               ЕВРОПЕЙСКА КОМИСИЯ
            Брюксел, 20.12.2017
            COM(2017) 807 final
            Препоръка за
            РЕШЕНИЕ НА СЪВЕТА
            за разрешаване на започването на преговори за споразумение между Европейския съюз и Тунис относно обмена на лични данни между Агенцията на Европейския съюз за сътрудничество в областта на правоприлагането (Европол) и тунизийските компетентни органи за борба с тежката престъпност и тероризма

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕПОРЪКАТА

               В глобализирания свят, където тежката престъпност и тероризмът имат все по-често транснационално и поливалентно измерение, правоприлагащите органи следва да могат пълноценно да си сътрудничат с външни партньори, за да гарантират сигурността на гражданите. Поради това Европол следва да може да обменя лични данни с правоприлагащите органи на трети държави, доколкото това е необходимо за изпълнението на неговите задачи.

               След влизането в сила на Регламент 2016/794 на 1 май 2017 г.
                  1
                и съгласно Договора Комисията отговаря за воденето на преговори от името на Съюза с цел сключване на международни споразумения с трети държави за обмен на лични данни с Европол
                  2
               . Доколкото е необходимо за изпълнението на неговите задачи, Европол може да установява и поддържа отношения на сътрудничество с външни партньори чрез работни и административни договорености, които не могат сами по себе си да бъдат правно основание за обмен на лични данни.

               Като се имат предвид политическата стратегия, очертана в Европейската програма за сигурност
                  3
               , заключенията на Съвета
                  4
                и Глобалната стратегия
                  5
               , както и оперативните нужди на правоприлагащите органи в целия ЕС и потенциалните ползи от по-тясното сътрудничество в тази област, Комисията смята за необходимо да започне в най-скоро време преговори с осемте държави, посочени в Единадесетия доклад за напредъка по създаването на ефективен и истински Съюз на сигурност
                  6
               .

               Комисията направи оценка на приоритетните държави, като взе предвид оперативните нужди на Европол. В Стратегията на Европол за периода 2016—2020 г. като приоритет за засилени партньорства е посочен Средиземноморският регион
                  7
               . Във Външната стратегия на Европол за периода 2017—2020 г. също се подчертава необходимостта от по-тясно сътрудничество между Европол и Близкия изток/Северна Африка (БИСА) поради настоящата терористична заплаха и предизвикателствата, свързани с миграцията
                  8
               .

               Европол няма сключени споразумения с нито една държава в този регион. При все това сътрудничеството с Тунис посредством Интерпол свидетелства за желанието на страната да обменя информация с партньори в областта на правоприлагането.

               Настоящата препоръка се отнася конкретно до преговорите с Тунис, макар че сътрудничеството с всяка държава от БИСА трябва да се разглежда в контекста на региона като цяло. Нестабилността на региона в сегашния момент, и по-специално продължаващите конфликти в Либия, представлява значима дългосрочна заплаха за ЕС, на която трябва да се противодейства незабавно. Това се отнася както за ефективната борба с тероризма и свързаната с него организирана престъпност
                  9
               , така и за свързаните с миграцията предизвикателства, като например подпомагането на незаконната миграция и трафика на хора.  Сътрудничеството с местните правоприлагащи органи е от решаващо значение за справянето с тези предизвикателства.

               Въз основа на техническите диалози за определяне на общи действия за подобряване на обмена на информация и съвместните оперативни действия за правоприлагане ЕС вече е съгласувал с Тунис списък с действия за засилване на сътрудничеството между съответните правоприлагащи служби, за осигуряване на помощ за изграждане на капацитет по линия на съответните регионални и/или двустранни програми и за разработване на оперативни действия в съответствие със съвместно съгласувана рамка
                  10
               . Това обаче не включва предаването на лични данни.

               Политически контекст

               Отношенията между ЕС и Тунис датират още от 1976 г., като значително се ускориха през 1995 г. с подписването на споразумение за асоцииране между Тунис и ЕС, с което се сложи началото на две десетилетия взаимноизгодни икономически и търговски отношения.

               Подкрепата на ЕС за тунизийския народ обхваща много области на политиките, в това число придружаването на изборния процес, насърчаването на правата на човека, подкрепата за демократичните и социално-икономическите реформи, както и повишаването на сигурността и укрепването на гражданското общество. При преразглеждането на европейската политика за съседство (ЕПС) бяха посочени три допълнителни области за сътрудничество: 1) икономическо развитие за стабилизиране; 2) измерение „сигурност“ и 3) миграция и мобилност
                  11
               . Освен това ЕС предложи на Тунис да установят по-тесни връзки във всички сфери посредством засилена икономическа и търговска интеграция и партньорство за мобилност. През 2012 г. Тунис и ЕС се споразумяха за „привилегировано партньорство“ за засилени отношения и интеграция
                  12
               .

               ЕС пое ангажимент да засили практическото осъществяване на широкото си сътрудничество с Тунис в областта на сигурността, борбата с тероризма и предотвратяването на радикализацията и използващия насилие екстремизъм
                  13
               , включително чрез засилване на сътрудничеството между Тунис и съответните агенции и органи на ЕС, включително Европол
                  14
               . От своя страна Тунис отдава голямо значение на предотвратяването на радикализацията и борбата с тероризма
                  15
                и получава подкрепа, наред с другото, от Европейската мрежа за осведоменост по въпросите на радикализацията
                  16
               .

               След провелия се на 11 май 2017 г. Съвет за асоцииране ЕС—Тунис, понастоящем ЕС и Тунис работят по съгласуването на нови стратегически приоритети. На това заседание и двете страни изтъкнаха напредъка, постигнат в двустранното им сътрудничество в областта на сигурността и борбата с тероризма, и отбелязаха със задоволство значителното подобрение на обстановката в Тунис от гледна точка на сигурността, най-вече благодарение на усилията на националните сили за сигурност.

               Втората сесия на диалога на високо равнище по въпросите на сигурността, проведена в Брюксел на 19 януари 2017 г., даде израз на общата воля за засилване на сътрудничеството в тази област, като същевременно се насърчава цялостното зачитане на принципите на правовата държава, правата на човека и основните свободи
                  17
               .

               С Тунис вече се води диалог по въпросите на борбата с тероризма и сигурността и има план за действие, обхващащ сътрудничеството в областта на правоприлагането, в който се споменава бъдещото споразумение за сътрудничество с Европол. В заключенията от заседанието, проведено на 19 януари, сътрудничеството между Европол и тунизийските органи беше включено сред приоритетите за сътрудничество между ЕС и Тунис.

               Оперативни нужди

               Въз основа на данните в SOCTA от 2017 г.
                  18
                и TE-SAT от 2017 г.
                  19
               , посочените по-горе дискусии и наред с другото, вътрешните за Европол експертни знания сътрудничеството с Тунис е необходимо най-вече за да се противодейства на следните престъпни явления:

               Тероризъм: терористичните групи, действащи в региона и през границите (включително в Либия и Сахел), представляват заплаха за Тунис и ЕС, които бяха подложени на терористични нападения.

               Освен за подобряване на представата за заплахата и на откриването на нови тенденции по-тясното сътрудничество, включващо обмена на лични данни, е необходимо, за да се противодейства на явлението „чуждестранни бойци терористи“ (в това число заподозрени с двойно гражданство или законно пребиваващи), както и за ефективното откриване, предотвратяване и наказателно преследване на пътуванията с цел тероризъм (включително евентуалното проникване в миграционните потоци), терористичните злоупотреби с интернет, финансирането на тероризма и връзката с организираната престъпност.

               Трафикът на огнестрелни оръжия в региона рязко се увеличи вследствие на продължителните конфликти в Либия. Сериозен проблем са маршрутите за трафик през Тунис от Либия и Сахел.

               ЕС и Тунис си сътрудничат в областта на огнестрелните оръжия и съгласуваха работна програма, включваща обучение и изграждане на капацитет. Тъй като сътрудничеството става все по-интензивно, подобряването на обмена на информация и последващите разследвания става още по-наложително.

               Трафик на наркотици: регионът на Близкия изток/Северна Африка (БИСА) е основен източник, транзитна точка и потребител на незаконни наркотици. Регионът влияе на и е отрицателно повлиян от злоупотребата с незаконни вещества и производството им, тъй като на север е налична стабилна клиентела, на юг се намира контрабандният маршрут през Сахел, а от изток на запад го пресича маршрутът на хероина.

               Тунис е важна транзитна страна за предназначения за Европа кокаин от Латинска Америка. Страната съобщава за безпрецедентни конфискации на кокаин от Южна Америка и изглежда, че освен местоназначение за кокаина, тя е и транзитна точка за трафика с него. През 2016 г. по линия на финансираната от ЕС програма „Пътят на кокаина“ (компонент AIRCOP — проект за комуникация между летищата) в Тунис беше учредена като правоприлагащ орган съвместна специална група за възпиране на трафика на наркотици през летищата.

               Организираната контрабанда на мигранти се засили значително през 2017 г., като организираните контрабандни мрежи се използват най-вече от тунизийски граждани, за да емигрират незаконно в ЕС. Правителството на Тунис отбелязва известен успех в борбата с тази нараснала заплаха, но все пак предоставянето на допълнителна специализирана подкрепа от Европол ще укрепи способностите му и ще подобри обмена на информация. Сътрудничеството с тунизийските органи би било от полза и за разкриването на документни измами — престъпна дейност, свързана с контрабандата на мигранти.

               2.ПРАВНИ ЕЛЕМЕНТИ НА ПРЕПОРЪКАТА

               С Регламент (ЕС) 2016/794 относно Агенцията на Европейския съюз за сътрудничество в областта на правоприлагането (Европол) се установява правната уредба на тази агенция, и по-специално нейните цели, задачи и материална компетентност, гаранциите за защита на данните и начините за сътрудничество с външни партньори.

               Настоящата препоръка е в съответствие с разпоредбите на Регламента за Европол.

               Целта на настоящата препоръка е Съветът да упълномощи Комисията да води преговорите за бъдещото споразумение от името на ЕС. Правното основание Съветът да разреши започването на преговорите е член 218, параграфи 3 и 4 от ДФЕС.

               В съответствие с член 218 от Договора за функционирането на Европейския съюз Комисията е определена за преговарящ за Съюза за споразумението между Европейския съюз и Тунис относно обмена на лични данни между Агенцията на Европейския съюз за сътрудничество в областта на правоприлагането (Европол) и тунизийските компетентни органи за борба с тежката престъпност и тероризма.

               Препоръка за

               РЕШЕНИЕ НА СЪВЕТА

               за разрешаване на започването на преговори за споразумение между Европейския съюз и Тунис относно обмена на лични данни между Агенцията на Европейския съюз за сътрудничество в областта на правоприлагането (Европол) и тунизийските компетентни органи за борба с тежката престъпност и тероризма

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 218, параграфи 3 и 4 от него,

               като взе предвид препоръката на Европейската комисия,

               като има предвид, че:

               (1)Регламент (ЕС) 2016/794 на Европейския парламент и на Съвета
                  20
                бе приет на 11 май 2016 г. и се прилага от 1 май 2017 г.

               (2)С посочения регламент, и по-специално с член 25 от него, се установяват правилата за предаване на лични данни от Агенцията на Европейския съюз за сътрудничество в областта на правоприлагането (Европол) на трети държави и международни организации. Европол може да предава лични данни на орган на трета държава въз основа на международно споразумение, сключено между Съюза и тази трета държава съгласно член 218 от ДФЕС, което предоставя достатъчни гаранции по отношение на защитата на личния живот и на основните права и свободи на физическите лица.

               (3)Следва да започнат преговори с цел сключването на такова споразумение между Европейския съюз и Тунис.

               (4)Споразумението следва да зачита основните права и да спазва принципите, признати от Хартата на основните права на Европейския съюз, а именно правото на личен и семеен живот, признато в член 7 от Хартата, правото на защита на личните данни, признато в член 8 от Хартата, и правото на ефективни правни средства за защита и на справедлив съдебен процес, признато в член 47 от Хартата. Споразумението следва да се прилага в съответствие с тези права и принципи,

               ПРИЕ НАСТОЯЩОТО РЕШЕНИЕ:

               Член 1

               Комисията се упълномощава да договори, от името на Съюза, споразумение между Европейския съюз и Тунис относно обмена на лични данни между Агенцията на Европейския съюз за сътрудничество в областта на правоприлагането (Европол) и тунизийските компетентни органи за борба с тежката престъпност и тероризма.

               Член 2

               Указанията за водене на преговорите са посочени в приложението.

               Член 3

               Преговорите се водят в консултация с [наименование на специалния комитет — добавя се от Съвета].

               Член 4

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Регламент (ЕС) 2016/794 от 11 май 2016 г. (OB L 135, 24.5.2016 г., стр. 53).

                     (2)

                        Доколкото е необходимо за изпълнението на неговите задачи, Европол може да установява и поддържа отношения на сътрудничество с външни партньори чрез работни и административни договорености, които не могат сами по себе си да бъдат правно основание за обмен на лични данни.

                     (3)

                        COM(2015) 185 final.

                     (4)

                        Документ № 10384/17 на Съвета от 19 юни 2017 г.

                     (5)

                        Обща визия, общи действия: по-силна Европа — глобална стратегия за външната политика и политиката на сигурност на Европейския съюз
                  http://europa.eu/globalstrategy/en

                     (6)

                        COM(2017) 608 final.

                     (7)

                        Стратегия на Европол за периода 2016—2020 г., приета от управителния съвет на Европол на 1 декември 2015 г.,
                  https://www.europol.europa.eu/publications-documents/europol-strategy-2016-2020

                     (8)

                        Външна стратегия на Европол за периода 2017—2020 г., приета от управителния съвет на Европол на 13 декември 2016 г., EDOC#865852v3.

                     (9)

                        Според Европол престъпленията, свързани с организираната престъпност в региона, включват незаконен трафик на огнестрелни оръжия, трафик на наркотици, финансови престъпления, включително изпиране на пари, и престъпления в кибернетичното пространство.

                     (10)

                        Няколко инициативи в тази област са включени в приоритета за огнестрелните оръжия като част от цикъла на политиката на ЕС за борба с организираната и тежката международна престъпност, както и в Съобщението на Комисията до Европейския парламент и Съвета „Изпълнение на Европейската програма за сигурност: план за действие на ЕС относно незаконния трафик и използване на огнестрелни оръжия и взривни вещества“ от 2.12.2015 г., COM(2015) 624 final.

                     (11)

                        Тези области допълват вече определените през 2003 г. области, когато бе дадено началото на ЕПС (добро управление, демокрация, върховенството на закона и права на човека). https://ec.europa.eu/neighbourhood-enlargement/neighbourhood/overview_en.

                     (12)

                        ЕСВД, „Отношенията между Тунис и Европейския съюз: едно привилегировано партньорство. План за действие за периода 2013—2017 г.“.
                  https://eeas.europa.eu/delegations/tunisia/documents/press_corner/plan_action_tunisie_ue_2013_2017_fr.pdf
                  .

                     (13)

                        Заключения на Съвета от 17 октомври 2016 г., документ № 13056/16.

                     (14)

                        „Засилване на подкрепата на ЕС за Тунис“, JOIN(2016) 47 final.

                     (15)

                        През декември 2016 г. Тунис създаде междуведомствена „Платформа за алтернативен дискурс и за борба с използващия насилие екстремизъм“.

                     (16)

                        Европейската мрежа за осведоменост по въпросите на радикализацията (RAN) обединява специалисти от цяла Европа, работещи за предотвратяването на радикализацията. Тя организира семинар по въпросите на радикализацията през декември 2016 г. в Тунис.

                     (17)

                  https://eeas.europa.eu/headquarters/headquarters-homepage/19207/second-high-level-political-dialogue-security-and-counter-terrorism-european-union-and-tunisia_en

                     (18)

                  https://www.europol.europa.eu/socta/2017
                   /

                     (19)

                  https://www.europol.europa.eu/sites/default/files/documents/tesat2017.pdf

                     (20)

                        Регламент (ЕС) 2016/794 на Европейския парламент и на Съвета от 11 май 2016 г. относно Агенцията на Европейския съюз за сътрудничество в областта на правоприлагането (Европол) и за замяна и отмяна на решения 2009/371/ПВР, 2009/934/ПВР, 2009/935/ПВР, 2009/936/ПВР и 2009/968/ПВР на Съвета (ОВ L 135, 24.5.2016 г., стр. 53).

    ---documentbreak---

               ЕВРОПЕЙСКА КОМИСИЯ
            Брюксел,20.12.2017
            COM(2017) 807 final
            ПРИЛОЖЕНИЕ
            към
            Препоръка за РЕШЕНИЕ НА СЪВЕТА
            за разрешаване на започването на преговори за споразумение между Европейския съюз и Тунис относно обмена на лични данни между Агенцията на Европейския съюз за сътрудничество в областта на правоприлагането (Европол) и тунизийските компетентни органи за борба с тежката престъпност и тероризма

               ПРИЛОЖЕНИЕ

               Указания за водене на преговори за споразумение между Европейския съюз и Тунис относно обмена на лични данни между Агенцията на Европейския съюз за сътрудничество в областта на правоприлагането (Европол) и тунизийските компетентни органи за борба с тежката престъпност и тероризма

               В хода на преговорите Комисията следва да се стреми към постигане на целите, изложени подробно по-долу.

               (1)Целта на споразумението е да се осигури правното основание за предаването на лични данни между съответно Европол и компетентните органи на Тунис, за да се подпомогнат и засилят действията на компетентните органи на тази държава и на държавите членки, както и тяхното взаимно сътрудничество за предотвратяване на тежката международна престъпност и тероризма и за борба с тях, като същевременно се осигурят подходящи гаранции по отношение на защитата на правото на неприкосновеност на личния живот, личните данни и основните права и свободи на физическите лица.

               (2)За да се гарантира спазването на принципа на ограничаване в рамките на целта, сътрудничеството по линия на споразумението е свързано единствено с престъпленията и свързаните престъпления от компетентността на Европол в съответствие с член 3 от Регламент 2016/794 (наричани заедно по-нататък „престъпленията“). По-конкретно, сътрудничеството следва да бъде съсредоточено върху борбата с тероризма и предотвратяването на радикализацията, върху противодействието на организираната престъпност, и по-специално на незаконния трафик на огнестрелни оръжия, трафика на наркотици и контрабандата на мигранти, и върху борбата с киберпрестъпността.

               (3)В споразумението трябва да се посочат ясно и точно необходимите гаранции и мерки за контрол при обмена на лични данни между Европол и тунизийските компетентни органи по отношение на защитата на личните данни и на основните права и свободи на физическите лица, независимо от тяхната националност и място на пребиваване.

               По-специално:

               а)Целите на обработването на лични данни от страните в контекста на споразумението трябва да бъдат посочени точно и ясно и не трябва да надхвърлят необходимото във всеки отделен случай за предотвратяването на и борбата с тероризма и престъпленията, посочени в споразумението.

               б)Личните данни, предадени от Европол в съответствие със споразумението, трябва да се обработват добросъвестно, на легитимно основание и само за целите, за които са били предадени. В споразумението трябва да се предвиди възможността при предаването на данните Европол да посочва дали съществуват ограничения за достъпа до тях или за използването им, включително що се отнася до предаването, заличаването или унищожаването им. Личните данни трябва да са адекватни, релевантни и ограничени до необходимото във връзка с тази цел. Те трябва да са точни и актуални. Те не трябва да се съхраняват за по-дълго време, отколкото е необходимо за целите, за които са били предадени.

               в)На Европол се забранява предаването на лични данни, разкриващи расов или етнически произход, политически възгледи, религиозни или философски убеждения или членство в синдикални организации, както и на генетични данни и данни за здравословното състояние и сексуалния живот, освен ако това не е строго необходимо и пропорционално в отделни случаи за предотвратяването на или борбата с престъпленията, посочени в споразумението, и при наличието на подходящи гаранции. Освен това в споразумението следва да се предвидят конкретни гаранции във връзка с предаването на лични данни на жертви на престъпления, свидетели или други лица, които могат да предоставят информация относно престъпления, както и на ненавършили пълнолетие лица.

               г)Споразумението трябва да гарантира приложими права на лицата, чиито лични данни се обработват, чрез определяне на правила за правото на достъп до тези данни, коригирането и изтриването им, включително конкретните основания, при които са възможни всякакви необходими и пропорционални ограничения. Споразумението също така трябва да гарантира приложими права на административна и съдебна защита на всяко лице, чиито данни се обработват по силата на споразумението, и да гарантира ефективни средства за правна защита.

               д)В споразумението трябва да се определят правилата относно съхранението, преразглеждането, коригирането и заличаването на лични данни, както и за воденето на отчетност за целите на регистрирането и документирането, а също и относно информацията, която да се предоставя на физическите лица. В него следва също така да се предвидят гаранции по отношение на автоматизираното обработване на лични данни.

               е)В споразумението трябва да се посочат критериите, въз основа на които се указват надеждността на източника и точността на данните.

               ж)В споразумението трябва да се предвиди задължението да се гарантира сигурността на личните данни посредством подходящи технически и организационни мерки, включително като се позволява само на упълномощени лица да имат достъп до личните данни. В споразумението трябва да се предвиди също така задължението за уведомяване в случай на нарушение на сигурността на личните данни, което засяга данни, предадени по силата на споразумението.

               з)Последващите предавания на информация от компетентните органи на Тунис на други органи в Тунис трябва да е разрешено единствено за целите на споразумението и при спазване на подходящи условия и гаранции.

               и)Същите условия като посочените в буква з) трябва да се прилагат и за последващото предаване на информация от компетентните органи на Тунис до органите на трета държава, с допълнителното изискване, че подобни последващи предавания трябва да са разрешени само по отношение на трети страни, на които Европол има право да предава лични данни въз основа на член 25, параграф 1 от Регламент (ЕС) 2016/794.

               й)Споразумението трябва да предвижда система за надзор от страна на един или няколко независими публични органа, отговорни за защитата на личните данни и разполагащи с ефективни правомощия за разследване и намеса, за да упражняват надзор над публичните органи на Тунис, които използват личните данни/обменената информация, както и за да встъпват в съдебни производства. По-специално, независимите органи трябва да разполагат с правомощия за разглеждането на жалби, подадени от физически лица във връзка с използването на техните лични данни. Публичните органи, които използват лични данни, трябва да са отговорни за спазването на правилата за защита на личните данни по силата на споразумението.

               (4)В споразумението трябва да се предвиди ефективен механизъм за уреждане на спорове, свързани с неговото тълкуване и прилагане, за да се гарантира, че страните спазват взаимно договорените правила.

               (5)В споразумението трябва да се съдържа разпоредба относно влизането му в сила и валидността му, както и разпоредба, съгласно която всяка от страните да може да го прекрати или да спре действието му.

               (6)Ако е необходимо, в споразумението може да се включи клауза относно неговото териториално приложение.

               (7)В споразумението може да се предвидят разпоредби относно мониторинга и периодичната оценка на споразумението.

               (8)Споразумението трябва да бъде еднакво автентично на английски, български, гръцки, датски, естонски, испански, италиански, латвийски, литовски, малтийски, немски, нидерландски, полски, португалски, румънски, словашки, словенски, унгарски, фински, френски, хърватски, чешки и шведски език и трябва да съдържа езикова клауза за тази цел.


               ЕВРОПЕЙСКА КОМИСИЯ
            Брюксел, 19.3.2018
            COM(2018) 138 final
            Препоръка за
            РЕШЕНИЕ НА СЪВЕТА
            за разрешаване на започването на преговори по Глобален пакт за околната среда

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕПОРЪКАТА

               Група правни експерти, с подкрепата на френското правителство, започна разработването на нов инструмент на международното право в областта на околната среда, чиято цел е да се допълни и подобри съгласуваността на международното право в тази област и да се улесни изпълнението на съществуващите задължения по силата на това право. На 24 юни 2017 г. в Сорбоната в Париж беше представен проектът на текст на „Глобален пакт за околната среда“ (наричан по-нататък „пактът“). Във връзка с това президентът на Френската република се ангажира да внесе проекта за пакта в Общото събрание на ООН, и на 19 септември 2017 г. проектът бе представен в рамките на министерската седмица на 72-та сесия на Общото събрание.

                  Основните цели на пакта, посочени от неговите вносители, са:

               ·Като правно обвързващ договор той да включи в себе си основните принципи на законодателството в областта на околната среда, които вече присъстват в общи политически декларации, така че тези принципи да бъдат изпълними по съдебен ред пред вътрешни съдилища към международни организации/договори.

               ·Основните разпоредби на правно обвързващите конвенции да бъдат направени всеобщи, ако не са такива.

               ·Да се добавят нови принципи предвид новите предизвикателства — подготвеният от юристите проект на текст включва например принципите за запазване на равнището на защита и за устойчивост на околната среда, както и задължение за полагане на грижа за околната среда.

                  [Да се актуализира след официалното внасяне и/или приемане на резолюцията] След срещата в Ню Йорк на 19 септември 2017 г. ad hoc група от държави начело с Франция изготви проект за процедурна резолюция, която да бъде приета от Общото събрание. Проектът за резолюция беше предоставен по електронен път на евентуални съинициатори на 20 декември 2017 г. [и официално представена на Общото събрание на [да се въведе дата] 2018 г.]. Вносителите имат за цел резолюцията да бъде приета през март 2018 г., така че официалните преговори по пакта да могат да започнат през пролетта на 2018 г. Посредством тази резолюция, която още е предмет на неформални обсъждания в Ню Йорк и не е официално внесена, Общото събрание:

               ·ще реши да разработи международен инструмент, наречен „Глобален пакт за околната среда“, чиято цел е да допълни и подобри съгласуваността на международното право в областта на околната среда и да улесни изпълнението на съществуващите задължения по силата на това право,

               ·ще реши, още преди провеждането на междуправителствената конференция, да създаде отворена междуправителствена работна група за договаряне на Глобален пакт за околната среда, която ще заседава в Ню Йорк от 2018г, евентуално до 2020 г.,

               ·ще поиска председателят на Общото събрание да определи координатори, които да ръководят консултациите и преговорите в работната група, като редовно се консултират и координират с всички държави членки, регионални групи и съответните заинтересовани лица,

               ·ще реши на първото заседание на работната група да се разгледат въпроси, свързани с организацията на работата между членовете на групата,

               ·ще поиска от Генералния секретар да разпореди Програмата за околната среда на ООН (UNEP) да окаже подкрепа на работата на групата, да ѝ осигури секретариат и съществена контекстуална информация и съответните документи,

               ·ще поиска UNEP да предостави необходимата помощ за провеждане на консултации с множество заинтересовани страни, за да се събере информация за основните елементи на Глобалния пакт за околната среда,

               ·ще препоръча отворената междуправителствена работна група да приключи работата си не по-късно от 2020 г.

                  Вносителите на пакта поясниха, че в процеса на преговори работата на юридическите експерти няма да се разглежда като „нулев проект“.

                  Френската делегация уведоми Съвета на Европейския съюз и Европейската комисия за тази инициатива в рамките на заседанията на работната група „Международни аспекти на околната среда“, които започнаха през септември 2017 г.

               2.РЕЗУЛТАТИ ОТ ПОСЛЕДВАЩИТЕ ОЦЕНКИ, ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО

                  Предвид факта, че са известни само общите цели на инициативата и че проектът на текст, изготвен от правните експерти на пакта няма официален статут, към настоящия момент консултациите по инициативата биха имали ограничена стойност. На 15 февруари 2018 г. беше публикувана пътна карта, в която се разяснява на заинтересованите страни защо се изготвя настоящата препоръка за решение на Съвета и каква е нейната цел. Заинтересованите страни имаха възможност за обратна връзка за период от 4 седмици след публикуването на пътната карта. Ще се проведат консултации с гражданите и заинтересованите страни след като Общото събрание официално започне процеса. Ще бъдат използвани всички целесъобразни средства за консултация, след като в работната група на ООН започне работата по новия международен инструмент. Съответните заинтересовани страни включват представители на администрациите на държавите членки, неправителствени организации, граждани на ЕС и широката общественост, както и други, в зависимост от развитието на процеса на преговори.

                  Също така не беше направена оценка на въздействието, защото точният обхват и съдържание на преговорите предстои да бъдат определени. Целта на участието на ЕС в преговорите е да се постигне максимална съгласуваност на международния инструмент със съответното законодателство на ЕС и друго международно законодателство.

               3.ПРАВНИ ЕЛЕМЕНТИ НА ПРЕПОРЪКАТА

                  Целта на настоящата препоръка е Съветът да упълномощи Комисията да води преговорите за бъдещия глобален пакт от името на ЕС. Правното основание Съветът да разреши започването на преговорите е член 218, параграфи 3 и 4 от ДФЕС.

               Предметът на пакта попада до голяма степен в политиките и правомощията на ЕС, по-специално в областта на опазването на околната среда (член 192, параграф 1), и тъй като материята е обхваната от правото на ЕС, не е възможно да се водят преговори без участието на Съюза.

               Правилата относно опазването на околната среда, залегнали в международното право и в правото на ЕС, трябва да запазят своята съгласуваност, и поради това е налице необходимост от действие по смисъла на член 216, параграф 1 от ДФЕС, за да се съхрани целостта на правото на ЕС.

               Препоръка за

               РЕШЕНИЕ НА СЪВЕТА

               за разрешаване на започването на преговори по Глобален пакт за околната среда

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 218, параграфи 3 и 4 от него,

               като взе предвид препоръката на Европейската комисия,

               като има предвид, че:

               (1)Съюзът е страна по редица многостранни споразумения в областта на околната среда и дава своя принос за ефективното им прилагане чрез своите вътрешни и външни политики и законодателството си.

               (2)На [насрочено за март 2018 г. – да се добави действителната дата] Общото събрание на Организацията на обединените нации прие резолюция „Разработване на Глобален пакт за околната среда с цел затвърждаване на прилагането на международното законодателство в областта на околната среда“ [да се провери окончателното заглавие, да се добави препратка], с която създаде отворена [междуправителствена] работна група за преговори по Глобален пакт за околната среда („пактът“) и реши, че отворената [междуправителствена] работна група ще започне заседанията си през 2018 г.

               (3)В член 191 от Договора са определени правомощията на Съюза в областта на околната среда. За да се съхрани целостта на правото на ЕС и да се гарантира, че правилата, залегнали в международното право и правото на Съюза в областта на околната среда запазват своята съгласуваност, необходимо е Съюзът да участва в преговорите по пакта.

               (4)Поради това Комисията следва да бъде упълномощена да започне преговори от името на Съюза.

               ПРИЕ НАСТОЯЩОТО РЕШЕНИЕ:

               Член 1

               Комисията се упълномощава да преговаря от името на Съюза по Глобален пакт за околната среда.

               Член 2

               Указанията за водене на преговорите са посочени в приложението.

               Член 3

               Преговорите се водят в консултация с [Съветът да впише наименованието на специалния комитет].

               Член 4

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

    ---documentbreak---

               ЕВРОПЕЙСКА КОМИСИЯ
            Брюксел,19.3.2018
            COM(2018) 138 final
            ПРИЛОЖЕНИЕ
            към
            Препоръка за РЕШЕНИЕ НА СЪВЕТА
            за разрешаване на започването на преговори по Глобален пакт за околната среда

               ПРИЛОЖЕНИЕ

               В рамките на преговорите за Глобален пакт за околната среда („пакта“), Комисията се стреми да гарантира, че:

               -
                     пактът осигурява значителна добавена стойност и улеснява прилагането на съвкупността от съществуващото международно законодателство в областта на околната среда,

               -
                     разпоредбите на пакта са съвместими със съответното законодателство на Съюза и с многостранните споразумения, по които Съюзът е страна,

               -
                     работните методи на отворената [междуправителствена] работна група дават възможност Съюзът да участва в нейните разисквания,

               -
                     пактът съдържа подходящи разпоредби, позволяващи на Съюза да стане страна по него и да участва пълноценно във всички механизми, които ще бъдат създадени за изпълнението му.

               Комисията гарантира, че преговорите се водят в консултация с [наименование на специалния комитет — да се добави от Съвета]. Тя докладва редовно на Съвета относно резултатите от преговорите.


               ЕВРОПЕЙСКА КОМИСИЯ
            Брюксел, 21.3.2018
            COM(2018) 151 final
            Препоръка за
            РЕШЕНИЕ НА СЪВЕТА
            за упълномощаване на Комисията да започне преговори от името на Европейския съюз за изменение на Споразумението за партньорство в областта на рибарството с Кралство Мароко и за сключване на протокол с Кралство Мароко

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

               Комисията предлага да се проведат преговори за изменение на Споразумението за партньорство в областта на рибарството между Европейските общности и Кралство Мароко и да се сключи протокол за прилагане на това споразумение, които да отговарят на нуждите на флота на Съюза и да са в съответствие с Регламент (ЕС) № 1380/2013 относно общата политика в областта на рибарството и със заключенията на Съвета от 19 март 2012 г. във връзка със Съобщението на Комисията относно външното измерение на общата политика в областта на рибарството (ОПОР).

               Предложението е представено след решението на Съда на Европейския съюз от 27 февруари 2018 г. по дело C-266/16 (Western Sahara Campaign UK), с което Съдът приема, че водите около територията на Западна Сахара не са част от риболовната зона, посочена в споразумението в областта на рибарството.

               •Съгласуваност с действащите разпоредби в тази област на политиката

               Настоящото споразумение за партньорство в областта на рибарството между Европейския съюз и Кралство Мароко влезе в сила на 28 февруари 2007 г.
                  1
                Споразумението беше приложено чрез два последователни протокола, които позволяваха на кораби на Съюза, извършващи риболов на пелагични и дънни видове, достъп до риболовната зона на Мароко до 14 декември 2011 г., когато изтече вторият протокол за прилагане в резултат на несъгласието на Парламента за сключването му. ЕП постави под въпрос устойчивостта, икономическата ефективност и международната законосъобразност на предлагания инструмент. През 2014 г. беше сключен трети протокол
                  2
               , който взе предвид изразената от ЕП загриженост, и който изтича на 14 юли 2018 г.

               Като цяло споразумението за партньорство в областта на рибарството с Мароко позволява на кораби от 11 държави членки да извършват риболовни операции в шест различни категории, които обхващат дребни пелагични видове, дънни видове и далекомигриращи видове. Мароканската риболовна зона представлява северната граница на зоната на разпространение на малки пелагични запаси „C“
                  3
               , която се простира върху водите на Мавритания, Сенегал и Гвинея Бисау, включени в мрежата от двустранни споразумения за партньорство в областта на устойчивото рибарство (СПОУР).

               СПОУР допринасят за утвърждаването в международен аспект на целите на ОПОР, като гарантират, че риболовните дейности на Съюза извън неговите води се основават на същите принципи и стандарти като принципите и стандартите, прилагани съгласно правото на Съюза. Освен това чрез СПОУР се укрепва позицията на Европейския съюз в международните и регионалните риболовни организации, по-специално в Международната комисия за опазване на рибата тон в Атлантическия океан (ICCAT). Същевременно СПОУР се основават на най-добрите налични научни становища и спомагат да се подобри изпълнението на международните мерки, включително за борба срещу незаконния, недеклариран и нерегулиран риболов.

               Ще бъде отделено особено внимание на изпълнението и прилагането на финансовата компенсация, предоставена на Мароко в подкрепа на устойчивото управление на рибарството, по-специално предвид препоръките от Специалния доклад на Сметната палата № 11 от 2015 г. относно СПОУР.

               •Съгласуваност с други политики на Съюза

               Договарянето на СПОУР и протокол с Кралство Мароко е в съответствие с външната дейност на ЕС спрямо съседните страни, както и с целите на Съюза по отношение на зачитането на демократичните принципи и правата на човека.

               След гореспоменатото решение на Съда на Европейския съюз е необходимо да се изясни географският обхват на споразумението.

               Позицията на ЕС е, че е възможно да се разширят двустранните споразумения с Мароко върху Западна Сахара при определени условия.  Същевременно е ясно, че всяка договореност ще бъде само временна, доколкото все още предстои разрешаването на конфликта в рамките на Организацията на обединените нации и съгласно съответните резолюции на Съвета за сигурност на ООН.

               Преговорите ще се водят в постоянна консултация с всички заинтересовани служби на Комисията, Европейската служба за външна дейност и с подкрепата на съответната делегация на ЕС.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

               Правното основание за решението се съдържа в част пета — „Външна дейност на Съюза“, дял V — „Международни споразумения“, член 218 от Договора за функционирането на Европейския съюз, в който се описва процедурата за водене на преговори и сключване на споразумения между ЕС и трети страни.

               •Субсидиарност (при неизключителна компетентност)

               Не е приложимо — изключителна компетентност.

               •Пропорционалност

               Решението е пропорционално на заложената цел.

               •Избор на инструмент

               Инструментът е предвиден по силата на член 218, параграфи 3 и 4 от ДФЕС.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Последващи оценки/проверки за пригодност на действащото законодателство

               През 2017 г. Комисията извърши последваща/предварителна оценка на възможността за подновяване на протокола в областта на рибарството с Кралство Мароко. Заключенията от оценката са изложени в отделен работен документ на службите на Комисията
                  4
               .

               В доклада за оценка бе направен изводът, че флотовете на ЕС имат силен интерес да продължат риболова в Мароко. Подновяването на протокола ще подпомогне и засиленото наблюдение, контрол и надзор и ще допринесе за по-доброто управление на рибарството в региона. Оценката показва, че подновяването на протокола ще бъде от полза и за Мароко с оглед на значението на финансовото участие съгласно протокола като принос към стратегията „Halieutis“ на Мароко за развитие на сектора на рибарството. Мароко изрази интерес към започването на преговори с ЕС за подновяването на протокола.

               •Консултации със заинтересованите страни

               Като част от оценката бяха проведени консултации със заинтересованите страни, включително представители на сектора и организации на гражданското общество, по-специално в рамките на Консултативния съвет по далечно плаване.

               •Събиране и използване на експертни становища

               Не е приложимо.

               •Оценка на въздействието

               Не е приложимо.

               •Пригодност и опростяване на законодателството

               Не е приложимо.

               •Основни права

               В указанията за водене на преговори, предложени като приложение към решението, се препоръчва да се разреши започването на преговори, като се включи клауза, която позволява временно да се преустанови действието на споразумението и протокола в случай на нарушаване на правата на човека и на демократичните принципи.

               4.ОТРАЖЕНИЕ ВЪРХУ БЮДЖЕТА

               Отражението върху бюджета във връзка с новия протокол включва изплащането на финансово участие към Кралство Мароко. Съответните бюджетни средства под формата на бюджетни кредити за поети задължения и бюджетни кредити за плащания трябва да бъдат включвани ежегодно в бюджетния ред за споразуменията за партньорство в областта на устойчивото рибарство (11 03 01) и трябва също така да са съвместими с финансовото програмиране на многогодишната финансова рамка за периода 2014 — 2020 г. Годишните суми за поетите задължения и плащанията са установени в годишната бюджетна процедура, включително в бюджетен ред „Резерви“ по отношение на протоколите, които не са влезли в сила към началото на годината
                  5
               .

               Очаква се преговорите да бъдат приключени преди изтичане на настоящия протокол, т.е. преди 14 юли 2018 г.

               5.ДРУГИ ЕЛЕМЕНТИ

               •Планове за изпълнение и механизъм за мониторинг, оценка и докладване

               Очаква се преговорите да започнат през първото тримесечие на 2018 г.

               •Подробно разяснение на отделните разпоредби на предложението

               Комисията препоръчва следното:

               - Съветът да упълномощи Комисията да започне и проведе преговори за изменение на Споразумението за партньорство в областта на рибарството с Кралство Мароко и за сключване на протокол;

               - Комисията да бъде определена за преговарящ на ЕС по този въпрос;

               - Комисията да води преговорите, като се консултира със специалния комитет, създаден в съответствие с разпоредбите на Договора за функционирането на Европейския съюз;

               - Съветът да одобри указанията за водене на преговори, приложени към настоящата препоръка.

               Препоръка за

               РЕШЕНИЕ НА СЪВЕТА

               за упълномощаване на Комисията да започне преговори от името на Европейския съюз за изменение на Споразумението за партньорство в областта на рибарството с Кралство Мароко и за сключване на протокол с Кралство Мароко

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 218, параграфи 3 и 4 от него,

               като взе предвид препоръката на Комисията,

               като има предвид, че следва да се започнат преговори с Кралство Мароко с цел изменение на Споразумението за партньорство в областта на рибарството между Европейските общности и Кралство Мароко
                  6
                и сключване на протокол за прилагането на това споразумение,

               като има предвид, че е важно партньорството в сектора на рибарството, което се разви през годините между Европейския съюз и Кралство Мароко, да не бъде нарушено, и като същевременно се осигуряват съответните гаранции за защита на правата на човека и устойчивото развитие на засегнатите територии,

               като има предвид, че Съюзът подкрепя усилията на ООН за намиране на взаимно приемливо политическо решение, което да осигури условия за самоопределение на народа на Западна Сахара в съответствие с принципите и целите на Устава на Организацията на обединените нации,

               ПРИЕ НАСТОЯЩОТО РЕШЕНИЕ:

               Член 1

               1.Комисията се упълномощава да започне преговори с Кралство Мароко с цел изменение на Споразумението за партньорство в областта на рибарството между Европейските общности и Кралство Мароко и сключване на протокол за прилагането на това споразумение.

               2.Комисията оглавява преговарящия екип, който включва също Върховния представител на Съюза по въпросите на външните работи и политиката на сигурност.

                Член 2

               Преговорите се провеждат в консултация с Работната група на Съвета по външна политика на рибарството въз основа на указанията за водене на преговори на Съвета, изложени в допълнението към настоящото решение.

               Член 3

               Адресат на настоящото решение е Европейската комисия.

               Съставено в Брюксел на […] година.

                     За Съвета

                     Председател

                     (1)

                        ОВ L 78, 17.3.2007 г., стр. 31.

                     (2)

                        OВ L 349, 21.12.2013 г., стр. 1.

                     (3)

                        Съгласно използваната научна класификация.

                     (4)

                        Evaluation rétrospective et prospective du Protocole à l'accord de partenariat dans le domaine de la pêche durable entre l'Union européenne et le Royaume du Maroc. Окончателен доклад, септември 2017 г. (F&S, Poseidon and Megapesca).

                     (5)

                        Глава 40 (бюджетен ред 40 02 41 — „Резерви“) в съответствие с междуинституционалното споразумение относно многогодишната финансова рамка (2013/C 373/01).

                     (6)

                        ОВ L 141, 29.5.2006 г., стр. 4.

    ---documentbreak---

               ЕВРОПЕЙСКА КОМИСИЯ
            Брюксел,21.3.2018
            COM(2018) 151 final
            ПРИЛОЖЕНИЕ
            към
            Препоръка
            за решение на Съвета за упълномощаване на Комисията да започне преговори от името на Европейския съюз за изменение на Споразумението за партньорство в областта на рибарството с Кралство Мароко и за сключване на протокол с Кралство Мароко

               ПРИЛОЖЕНИЕ

               Указания за водене на преговори

               Целта на преговорите е изменението на Споразумението за партньорство в областта на рибарството между Европейските общности и Кралство Мароко и сключването на протокол към това споразумение в съответствие с Регламент (ЕС) № 1380/2013 относно общата политика в областта на рибарството и със заключенията на Съвета от 19 март 2012 г. във връзка със Съобщението на Комисията от 13 юли 2011 г. относно външното измерение на общата политика в областта на рибарството.

               За да насърчи устойчивия и отговорен риболов, както и да допринесе за строгото спазване на международното законодателство, като в същото време гарантира взаимните ползи за ЕС и Кралство Мароко, произтичащи от новия протокол, по време на преговорите Комисията ще се ръководи от следните цели:

               ·да се осигури достъп до водите, обхванати от настоящото споразумение и протокол, и водите около несамоуправляващата се територия Западна Сахара, както и необходимите разрешения за риболов за кораби от флота на ЕС, извършващи улов на малки пелагични видове, дънни видове и далекомигриращи видове в тези води, като по този начин, наред с другото, се поддържа мрежата от споразумения за партньорство в областта на устойчивото рибарство, с които разполагат операторите от ЕС;

               ·да се подпомогнат усилията на генералния секретар на ООН да намери разрешение, осигуряващо самоопределение на народа на Западна Сахара в съответствие с принципите и целите на Устава на Организацията на обединените нации;

               ·да бъдат взети под внимание най-добрите налични научни становища и съответните планове за управление, приети от съответните регионални организации за управление на рибарството, за да се гарантира екологичната устойчивост на риболовните дейности и да се насърчи управлението на океаните на международно равнище. Риболовните дейности следва да бъдат насочени изключително към наличните ресурси, като се вземе предвид риболовният капацитет на местния флот и същевременно се отдели специално внимание на трансгранично преминаващия или далекомигриращия характер на съответните запаси;

               ·да се осигури подходящ дял от излишъците от рибни ресурси, който да е изцяло съобразен с интересите на флотовете на ЕС, когато тези ресурси представляват интерес и за флотовете на други държави, както и прилагането на едни и същи технически условия спрямо всички чуждестранни флотове;

               ·да се гарантира, че достъпът до рибните ресурси се основава на дейността на флота на ЕС в региона с оглед на най-добрите и най-актуални налични научни становища;

               ·да бъде установен диалог за укрепване на секторната политика, за да се насърчи провеждането на отговорна политика в областта на рибарството във връзка с целите за развитие на държавата, по-специално по отношение на управлението на рибарството, борбата с незаконния, недеклариран и нерегулиран риболов, както и контрола, мониторинга и наблюдението на риболовните дейности, предоставянето на научни становища и създаването на работни места, което, наред с другото, ще допринесе за отстраняване на причините за емиграцията;

               ·да бъде включена клауза относно последиците в случай на нарушаване на правата на човека и на демократичните принципи;

               ·да бъде включена клауза за преференциален достъп на флота на ЕС до наличните излишъци от ресурси и за прилагането на едни и същи технически условия спрямо всички чуждестранни флотове;

               ·да бъдат включени подходящи механизми, които да гарантират, че Комисията е достатъчно добре информирана и ангажирана в географското и социалното разпределение на социално-икономическите ползи в рамките на споразумението и протокола, за да може да гарантира, че и двата документа са от полза за засегнатите лица;

               ·да бъде включена клауза за преразглеждане, която позволява да се вземе предвид взаимно приемливо политическо решение, което да създаде условия за самоопределение на народа на Западна Сахара в съответствие с принципите и целите на Устава на Организацията на обединените нации.

               Освен това:

               ·при подписването Комисията ще оцени потенциалните последици от прилагането на Споразумението за партньорство в областта на устойчивото рибарство и протокола към него за устойчивото развитие, по-специално по отношение на ползите за засегнатите лица и експлоатирането на природните ресурси на съответните територии;

               ·Комисията следва да гарантира, че към момента, в който споразумението се предлага за подписване и сключване, засегнатото от него население е включено по подходящ начин.

               ·С цел да се избегне прекъсването на риболовните дейности, в новия протокол следва да се включи клауза за временно прилагане.

               По-конкретно в протокола следва да се определят:

               ·възможностите за риболов (посочени по категории), които ще бъдат предоставени на корабите на Европейския съюз,

               ·финансовата компенсация и условията за нейното изплащане, както и

               ·механизмите за ефективно прилагане на секторната подкрепа и за неговото редовно наблюдение.


               ЕВРОПЕЙСКА КОМИСИЯ
            Брюксел, 23.5.2018
            COM(2018) 403 final
            Препоръка за
            ПРЕПОРЪКА НА СЪВЕТА
            относно националната програма за реформи на Чешката република за 2018 г.и съдържаща становище на Съвета относно конвергентната програма на Чешката република за 2018 г.

               Препоръка за

               ПРЕПОРЪКА НА СЪВЕТА

               относно националната програма за реформи на Чешката република за 2018 г.

                  и съдържаща становище на Съвета относно конвергентната програма на Чешката република за 2018 г.

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 121, параграф 2 и член 148, параграф 4 от него,

               като взе предвид Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическите политики
                  1
               , и по-специално член 9, параграф 2 от него,

               като взе предвид препоръката на Европейската комисия
                  2
               ,

               като взе предвид резолюциите на Европейския парламент
                  3
               ,

               като взе предвид заключенията на Европейския съвет,

               като взе предвид становището на Комитета по заетостта,

               като взе предвид становището на Икономическия и финансов комитет,

               като взе предвид становището на Комитета за социална закрила,

               като взе предвид становището на Комитета за икономическа политика,

               като има предвид, че:

               (1)На 22 ноември 2017 г. Комисията прие годишния обзор на растежа, с което постави началото на европейския семестър за координация на икономическите политики за 2018 г. Тя взе предвид европейския стълб на социалните права, обявен от Европейския парламент, Съвета и Комисията на 17 ноември 2017 г. Приоритетите на годишния обзор на растежа бяха одобрени от Европейския съвет на 22 март 2018 г. На 22 ноември 2017 г., въз основа на Регламент (ЕС) № 1176/2011, Комисията прие също Доклад за механизма за предупреждение, в който Чешката република не беше посочена като една от държавите членки, за които ще се извърши задълбочен преглед.

               (2)Докладът за Чешката република за 2018 г.
                  4
                беше публикуван на 7 март 2018 г. В него бяха оценени напредъкът на Чешката република в изпълнението на специфичните за страната препоръки, приети от Съвета на 11 юли 2017 г., последващите действия във връзка с препоръките, приети през предходните години, както и напредъкът на Чешката република за постигане на нейните национални цели по стратегията „Европа 2020“.

               (3)На 30 април 2018 г. Чешката република представи своята Национална програма за реформи за 2018 г. и своята Програма за конвергенция за 2018 г. Двете програми бяха оценени едновременно, за да бъдат отчетени взаимовръзките между тях.

               (4)Съответните специфични за всяка държава препоръки бяха взети предвид при програмирането на европейските структурни и инвестиционни фондове за периода 2014—2020 г. Както е предвидено в член 23 от Регламент (ЕС) № 1303/2013 на Европейския парламент и на Съвета
                  5
               , когато това е необходимо за подпомагане на изпълнението на съответните препоръки на Съвета, Комисията може да поиска от дадена държава членка да преразгледа своето споразумение за партньорство и съответните програми и да предложи промени в тях. Комисията предостави допълнителни подробности за начина, по който ще използва тази разпоредба в насоките относно прилагането на мерките, обвързващи ефективността на европейските структурни и инвестиционни фондове с доброто икономическо управление
                  6
               .

               (5)Спрямо Чешката република понастоящем се прилагат предпазните мерки на Пакта за стабилност и растеж. В своята програма за конвергенция за 2018 г. правителството планира бюджетен излишък в номинално изражение за периода 2018—2021 г. Средносрочната бюджетна цел — структурен дефицит от 1,0 % от БВП — продължава да се спазва с марж през целия период на програмата. Съгласно програмата за конвергенция за 2018 г. съотношението на консолидирания държавен дълг към БВП се очаква да спадне постепенно до 29,9 % през 2021 г. Макроикономическият сценарий в основата на тези бюджетни прогнози е реалистичен. Рисковете пред постигането на бюджетните цели изглеждат като цяло уравновесени, с очаквано покачване на публичните инвестиции и по-нататъшен растеж на заплатите в публичния сектор. Според прогнозата на Комисията от пролетта на 2018 г. структурното салдо ще се понижи до около 0,9 % от БВП през 2018 г. и до 0,2 % от БВП през 2019 г., което остава над средносрочната бюджетна цел. Като цяло Съветът е на мнение, че се предвижда Чешката република да спази разпоредбите на Пакта за стабилност и растеж през 2018 и 2019 г.

               (6)В дългосрочен план са налице средни по тежест рискове за фискалната устойчивост в Чешката република. Докато разходите, предизвикани от застаряването на населението, представляват предизвикателство в областта на здравеопазването и дългосрочните грижи, на промените в пенсионната система следва да се обърне особено внимание. Актуализираните прогнози за свързаните със застаряването на населението разходи показват по-голямо увеличение отколкото посоченото в Доклада за застаряването за 2015 г. Пенсионните разходи се очаква да се увеличат от 8,2 % от БВП през 2016 г. до 10,9 % от БВП през 2070 г. Това очаквано по-голямо увеличение на разходите за пенсии се дължи главно на тавана на пенсионната възраст от 65 години. В действителност привеждането на законоустановената пенсионна възраст в съответствие с продължителността на живота не става автоматично; таванът ще се преразглежда на всеки пет години от правителството, като се започне от 2019 г. Тъй като са оставени на преценката на правителството, настоящите прогнози  за пенсионни разходи не отчитат това преразглеждане на пенсионната възраст. Освен това индексирането на пенсиите е понастоящем по-благоприятно, като се вземат предвид 50 % от реалния растеж на заплатите, вместо предишните 33 %. Въздействието на тези промени върху разходите възлиза на 2 процентни пункта от БВП през 2070 г. Допълнителните промени, които се обсъждат понастоящем, като например увеличаване на размера на основната пенсия и по-високи пенсии за по-възрастните пенсионери, също влошават показателите за устойчивост. Що се отнася до публичните разходи за здравеопазване, в дългосрочен план се прогнозира те да нараснат с 1,1 процентни пункта от БВП, което надвишава очакваното средно увеличение от 0,9 процентни пункта за Европейския съюз. В този контекст са налице признаци на неефективно използване на ресурсите при извънболничното и болничното лечение.

               (7)Новият закон за фискалната отговорност, въведен в началото на 2017 г., значително укрепи фискалната рамка на Чешката република и бе създаден независим фискален съвет. Понастоящем е в процес на разглеждане в рамките на междуведомствена писмена процедура проектозакон за независим одит, който има за цел да реши неуредените проблеми, свързани с транспонирането на Директива 2011/85/ЕС на Съвета.

               (8)Чешката национална банка може да определи препоръчителни макропруденциални ограничения по отношение на ипотечното кредитиране, но има ограничени правомощия за налагане на наказания, тъй като не разполага с официални правомощия да ги прилага. Въпреки че чешките банки спазват определено съвкупно равнище на ограничения, те не се съобразяват изцяло с насоките от 2016 г. на Чешката национална банка.  Обвързващи правни ограничения вероятно ще увеличат степента на съответствие между банките, като осигурят финансова стабилност и намаляване на рисковете за кредитополучателите. Очаква се през 2018 г. парламентът да разгледа законодателно предложение, с което се изменя Законът за Чешката национална банка.

               (9)Чешката република продължава да е изправена пред предизвикателства, свързани с подобряването на прозрачността и ефективността на обществените поръчки и предотвратяването на корупцията. Въпреки че бяха предприети някои стъпки за подобряване на рамката за обществените поръчки, нивото на конкуренция продължава да буди безпокойство, като почти половината от всички търгове за обществени поръчки приключват само с една оферта. В същото време въвеждането на задължително използване на електронни процедури има потенциала да насърчи постигането на прозрачност и ефективност. Чешките органи са инвестирали в национална електронна платформа, която следва да става все по-лесна за използване и надеждна, в допълнение към частните платформи, обслужващи чешкия пазар. Налице е все още значителен потенциал за премахване на административните пречки и за разгръщане на потенциала за обобщени и стратегически обществени поръчки с цел по-рентабилно изразходване на публичните средства. И централните и местните органи са започнали да предприемат целенасочени инициативи за обучение на служителите, участващи в процедурите за възлагане на обществени поръчки. Въпреки това, създаването на съвместни мерки в областта на обществените поръчки и придобиването на експертни знания в някои области все още остават сериозни предизвикателства. Освен това, корупцията и подкупите все още будят опасения сред предприятията и гражданите. Въпреки че бяха приети няколко големи реформи на антикорупционната стратегия, в някои области проблемите все още не са преодолени.

               (10)При все че резултатите от електронното управление остават под средното равнище за Европейския съюз, междувременно са приети съответните законодателни мерки, за да се гарантира увеличаването на достъпността и наличието на тези услуги. Очаква се някои широкомащабни инициативи да бъдат въведени през 2018 г., но успехът им ще зависи от способността на органите на властта да повишават осведомеността и да предоставят лесни за ползване решения.

               (11)Някои административни и регулаторни тежести са спирачка за инвестициите. Те се отнасят основно за разрешения за строителство и за сложността на данъчното облагане. Признава се обаче, че властите са приели изменение на Закона за строителството, с което се опростява процедурата за издаване на разрешително за строеж, като оценката на въздействието върху околната среда се включва в решението за регулация или в общото разрешително за регулация и строителство. Все пак продължава да не е ясно дали това би могло да оптимизира процедурите за големи инфраструктурни проекти, тъй като различни други разрешения не са включени в тази система за издаване на общи разрешителни. Изменение на съществуващия закон за регулиране на изграждането на транспортна инфраструктура е в процес на обсъждане в парламента. Въпреки че бяха извършени промени в данъчната система, за да се подобри събирането на данъци, данъчните разпоредби и ставки се наредиха сред проблемните области за извършване на стопанска дейност, които будят най-голямо безпокойство. Новото правителство е посочило евентуалните промени с цел повишаване на прозрачността и опростяване на данъчната система, включително продължаващата работа за модернизиране на правната уредба относно данъка върху доходите. Разходите за привеждане в съответствие са се увеличили малко и остават над средната стойност за Европейския съюз. Въпреки че носи допълнителни данъчни постъпления, декларацията за контрол по данъка върху добавената стойност удължи времето, необходимо за привеждане в съответствие с данъчните изисквания. Въпреки значителното намаляване в часове на времето за привеждане в съответствие с данъчния кодекс в сравнение с миналото, Чешката република все още е в горния край на ckàлата. Освен това новите намалени ставки на данъка върху добавената стойност може да доведат до увеличаване на сложността на системата на данъка върху добавената стойност, особено за малките и средните предприятия.

               (12)Въпреки че чешката икономика се пренасочва към дейности, които се основават на интензивното използване на знания, все още съществуват някои пречки, които възпрепятстват развитието на добре функционираща система за научни изследвания и иновации. Увеличаването на инвестициите за научноизследователска и развойна дейност се дължи главно на преки чуждестранни инвестиции. Разходите за научноизследователска и развойна дейност от местни предприятия са намалели през последните две години. Въпреки значителните публични инвестиции в научноизследователска и развойна дейност, Чешката република изостава по отношение на качеството на публичната си научна база. Бяха приети мерки на политиката за изграждане на връзки между академичните среди и предприятията и за подобряване на резултатите на публичната научна база, но резултатите до този момент са ограничени и реформите все още не са изцяло изпълнени. Освен това управлението на системата за научни изследвания и иновации продължава да е разпокъсано.

               (13)Качественото приобщаващо образование и обучение са от първостепенно значение с оглед на увеличаващите се пречки на пазара на труда в Чешката република. Постиженията в областта на образованието са все още силно засегнати от социално-икономическия произход на студентите. Мерките за приобщаващо образование все още не са изцяло изпълнени, по-специално по отношение на децата от ромски произход. Недостигът на квалифицирани учители, съчетан с демографските прогнози, показва, че наемането и задържането на работа на преподаватели може да става все по-трудно. Планираната нова система за професионално развитие на преподавателите, която трябваше да свърже непрекъснатото професионално развитие, професионалното израстване и заплатите, не бе приета от парламента. Заплатите на учителите остават ниски в сравнение с тези на останалите работници с висше образование, но са предвидени допълнителни увеличения на заплатите през следващите години. Учителската професия следователно продължава да бъде относително непривлекателна за талантливите млади хора. Накрая, успехът на реформата за по-приобщаващо образование (въведена през 2016 г. с подкрепата на Европейския социален фонд) ще зависи от наличието на достатъчно и устойчиво национално финансиране, по-нататъшното обучение на преподавателите и помощник-преподавателите и повишаването на осведомеността на обществеността относно ползите от приобщаващото образование.

               (14)Чешката република постига солидни резултати на пазара на труда. Заетостта се е повишила стабилно през последните шест години и безработицата е спаднала значително. Потенциалът на жените, нискоквалифицираните лица и хората с увреждания обаче все още не се използва достатъчно. На фона на недостига на работна ръка, категорично съществува възможност за увеличаване на тяхното участие на пазара на труда. Разликите в заетостта и заплащането на жените и мъжете продължават да са високи въпреки предприетите наскоро мерки, благодарение на които родителският отпуск е станал по-гъвкав и броят на детските заведения се е увеличил. Равнището на заетост на жените остава доста под това на мъжете. Майчинството все още оказва значително влияние върху участието на пазара на труда, във връзка с ниската наличност на финансово достъпни заведения за полагане на грижи за деца, правото на дълготраен родителски отпуск, ниската степен на използване на гъвкав режим на работа и липсата на заведения за дългосрочни грижи. През 2016 г. само 4,7 % от децата на възраст под три години са посещавали професионални заведения за грижи за деца. Въпреки че нискоквалифицираните лица съставляват малка част от населението, равнището на заетост сред тях е доста под тази сред средно- и висококвалифицираните лица. Аналогично, процентът на заетост на хората с увреждания е под средната стойност за Европейския съюз, въпреки рекордно ниския общ процент на безработица и недостига на пазара на труда. Това може да мотивира оползотворяването на неизползвания потенциал на хората с увреждания. Поради ограничен капацитет, публичните служби по заетостта в момента не предоставят на търсещите работа персонализирана, непрекъсната подкрепа. Увеличаването на способностите на публичните служби по заетостта за информиране и активиране на населението, в съчетание с ефективни и целенасочени политики за активен пазар на труда и индивидуализирани услуги, ще спомогне за стимулирането на участието на неактивните групи. Инициативи за повишаване на квалификацията (включващи и цифрови умения) биха могли да подобрят достъпа до пазара на труда.

               (15)В рамките на европейския семестър за 2018 г. Комисията направи цялостен анализ на икономическата политика на Чешката република и го публикува в доклада за страната от 2018 г. Комисията оцени и програмата за конвергенция за 2018 г. и националната програма за реформи за 2018 г. и предприетите последващи действия във връзка с препоръките към Чешката република, отправени през предходните години. Комисията взе предвид не само тяхното значение за провеждането на устойчива фискална и социално-икономическа политика в Чешката република, но и тяхното съответствие с правилата и насоките на Съюза, предвид необходимостта от засилване на цялостното икономическо управление на Съюза чрез принос на равнището на Съюза към бъдещите решения на държавите членки.

               (16)С оглед на тази оценка Съветът разгледа програмата за конвергенция за 2018 г. и изрази становище, че се очаква Чешката република да спази Пакта за стабилност и растеж.

               ПРЕПОРЪЧВА на Чешката република да предприеме следните действия през 2018 и 2019 г.:

               1.Подобряване на дългосрочната фискална устойчивост, по-специално на пенсионната система. Преодоляване на слабостите в практиките за възлагане на обществени поръчки, по-специално чрез осигуряването на възможност за конкуренция, основана до по-голяма степен на качеството, и чрез изпълнение на мерките за борба с корупцията.

               2.Намаляване на административната тежест за инвестициите, включително чрез ускоряване на процедурите по издаване на разрешение за инфраструктурни работи. Премахване на препятствията, които затрудняват научните изследвания, развитието и иновациите, по-специално чрез увеличаване на капацитета за иновации на местните предприятия. Укрепване на капацитета на образователната система да доведе до качествено приобщаващо образование, включително чрез насърчаване на учителската професия. Насърчаване на заетостта на жените, нискоквалифицираните лица и хората с увреждания, включително чрез подобряване на ефективността на активните политики на пазара на труда.

               Съставено в Брюксел на […] година.

                     За Съвета

                     Председател

                     (1)

                        ОВ L 209, 2.8.1997 г., стр. 1.

                     (2)

                        COM(2018) 403 final.

                     (3)

                        P8_TA(2018)0077 и P8_TA(2018)0078.

                     (4)

                        SWD(2018) 202 final.

                     (5)

                        Регламент (ЕС) № 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (ОВ L 347, 20.12.2013 г., стр. 320).

                     (6)

                        COM(2014) 494 final.